Wat verstaan jy onder versoening? | Netwerk24
Wat verstaan jy onder versoening?
Deur Francois J. Marais, Durbanville 05 September 2016 00:00
Johan Hall se brief (DB, 25.08) waarin hy neerhalend sê dat hy baie min voorbeelde van versoening van wittes vind, kort ’n ernstige teregwysing.
Die groot vraag is: Wat verstaan ons onder die vaandel van “versoening”? Is dit om onvoorwaardelik jou voormalige verdrukker of verontregter te vergewe? Dan dink ek dat die wittes al heelwat versoeningsdade verrig het.
Hulle, en spesifiek Afrikaners, het die Engelse oorwinnaars vergewe vir die 26 000 vroue en kinders wat van 1900 tot 1902 in “kampe” vermoor is. En tans word hulle by die honderde vermoor en op hul plase aangeval, sonder dat hulle hul gewere gryp en ’n ieder en ’n elk voor die voet gaan doodskiet. (Lees Indian Genocide in America in dié verband.)
Is versoening om te stem vir ’n grondwet wat dit uitstippel dat teen niemand gediskrimineer sal word nie op grond van geslag, ras (wat dit ook al beteken) en godsdiens – en dan, ten spyte van die Grondwet se “wigte en teenwigte”, te sien dat “wittes” nie die kortlys haal vir ’n pos of bevordering nie, of selfs ’n plek in ’n universiteitskursus, omdat hulle te “wit” is?
Hoeveel meer van ’n versoeningsdaad is dit nie om te sien hoe jou pensioenfonds verarm word deur ondeurdagte bestuursbesluite wat geneem word en dit dan gelate te aanvaar.
Wat meer verwag jy moet “wittes” as versoeningsdaad doen terwyl ons ryke sporttradisies verfrommel word om kwotas te volbring, om politieke dienstigheid ten toon te stel terwyl ons die grap van die internasionale arena word?
Wat ’n groot daad van versoening is dit nie dat honderde “wit” pare swart wesies aanneem – my bure ingesluit?
En les bes, mnr. Hall, wanneer laas het jy in Kaapstad rondgeloop en die aantal gemengde pare gesien? Wat meer van versoening kan ’n mens openbaar as om jou “verdrukte” in jou bed (sic) te verwelkom?
Maar seker ’n groter gebaar van versoening wat misgekyk word, is die duisende “wit” kinders wat die land verlaat het (myne ook) om sodoende meer werksgeleenthede vir ons medeburgers oop te laat. Is dit nie ook ’n gebaar van versoening nie?
Kyk ek dalk hier die kern mis?